《阳能卿过宿孟山庵中 其一》
明代·胡直

稚阳回淑景，旷原汎初旭。曾无车马喧，迟此求羊躅。

忽有素心人，眷然慰幽独。及辰相游遨，结托同春服。

冲襟期邃古，宁与尘氛逐。疑义邀共析，发篇时来续。

广步并林塘，听禽出幽谷。至乐超名迹，世訾焉所局。

得君何翛然，乘风共沂浴。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。